《俨山精舍晚意》
明代·陆深

风蝉咽翘林，江鸥泳别渚。云霞变初秋，焦枯慰时雨。

岂乏凌冲志，蓬瀛渺何许。兀坐当轩楹，凉飙满衣苧。

中炯常晏如，外纷亦屡拒。会心适寡谐，顾影闻独语。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。